Document ID: 32014D0350

KOMISIJOS SPRENDIMAS
2014 m. birželio 5 d.
kuriuo nustatomi ekologiniai kriterijai, taikomi suteikiant ES ekologinį ženklą tekstilės gaminiams
(pranešta dokumentu Nr. C(2014) 3677)
(Tekstas svarbus EEE)
(2014/350/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,
pasikonsultavusi su Europos Sąjungos ekologinio ženklinimo valdyba,
kadangi:
(1)
pagal Reglamentą (EB) Nr. 66/2010 ES ekologinis ženklas gali būti suteikiamas tokiems gaminiams, kurie per visą būvio ciklą daro mažesnį poveikį aplinkai;
(2)
Reglamente (EB) Nr. 66/2010 numatyta, kad kiekvienai gaminių grupei turi būti nustatyti konkretūs ES ekologinio ženklo suteikimo kriterijai;
(3)
Komisijos sprendimu 2009/567/EB (2) nustatyti tekstilės gaminiams taikomi ekologiniai kriterijai, taip pat susiję vertinimo ir patikros reikalavimai; jie galioja iki 2014 m. birželio 30 d.;
(4)
manoma, kad, siekiant geriau atsižvelgti į šios gaminių grupės rinkos pažangą ir į šio sprendimo taikymo laikotarpiu įdiegtas naujoves, tikslinga pakeisti šios gaminių grupės taikymo sritį ir nustatyti persvarstytą ekologinių kriterijų rinkinį;
(5)
šiais kriterijais pirmiausia siekiama nustatyti gaminius, kurie per visą būvio ciklą daro mažesnį poveikį aplinkai ir yra konkrečiai patobulinti, kad būtų: tiekiami iš tvaresnio žemės ūkio ir miškininkystės, gaminami efektyviau naudojant išteklius ir energiją, gaminami taikant švaresnius, mažiau taršius procesus, gaminami naudojant mažiau pavojingųjų cheminių medžiagų, suprojektuoti ir specialiai sukurti taip, kad būtų kokybiški ir patvarūs. Nustatyti su minėtaisiais aspektais susiję ES ekologinio ženklo suteikimo tekstilės gaminiams kriterijai; reikėtų labiau populiarinti šiais atžvilgiais geresnėmis savybėmis pasižyminčius gaminius. Todėl tikslinga nustatyti tekstilės gaminių grupei taikomus ES ekologinio ženklo kriterijus;
(6)
atsižvelgiant į šios gaminių grupės inovacijų ciklą, persvarstyti kriterijai ir susiję vertinimo bei patikros reikalavimai turėtų galioti ketverius metus nuo šio sprendimo priėmimo dienos;
(7)
todėl Sprendimas 2009/567/EB turėtų būti pakeistas šiuo sprendimu;
(8)
gamintojams, kurių gaminiams remiantis Sprendime 2009/567/EB nurodytais kriterijais suteiktas tekstilės gaminiams skirtas ES ekologinis ženklas, leidžiama taikyti pereinamąjį laikotarpį, kad jie turėtų pakankamai laiko gaminius pritaikyti taip, jog jie atitiktų persvarstytus kriterijus ir reikalavimus.
(9)
šiame sprendime numatytos priemonės atitinka pagal Reglamento (EB) Nr. 66/2010 16 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
1. Gaminių grupei „tekstilės gaminiai“ priskiriami:
a)
tekstilės drabužiai ir priedai: drabužiai ir priedai, kurių bent 80 % masės sudaro austi, neausti arba megzti tekstilės pluoštai;
b)
interjero tekstilės gaminiai: patalpose naudoti skirti tekstilės gaminiai, kurių bent 80 % masės sudaro austi, neausti arba megzti tekstilės pluoštai;
c)
pluoštai, verpalai, austinės ir megztinės detalės, skirti naudoti tekstilės drabužiams ir priedams, taip pat interjero tekstilei, įskaitant apmušalų audinius ir čiužinių apvalkalus, prieš įsiuvant pamušalą ir kitaip apdorojant galutinį gaminį;
d)
nepluoštiniai elementai: į gaminį įsiūti užtrauktukai, sagos ir kiti priedai; membranos, dangos ir laminatai;
e)
valymo gaminiai: austinių ir neaustinių medžiagų gaminiai, skirti paviršiams valyti šlapiuoju arba sausuoju būdu ir virtuvės reikmenims nusausinti.
2. Gaminių grupei „tekstilės gaminiai“ nepriskiriami:
a)
gaminiai, kurie išmetami panaudoti vieną kartą;
b)
grindų dangos, kurioms taikomas Komisijos sprendimas 2009/967/EB (3);
c)
lauko sąlygomis naudoti skirtų struktūrų audiniai.
3. Tekstilės gaminių grupei nepriskiriami drabužiai, audiniai ir pluoštai, kuriuose yra:
a)
elektros įrenginių arba kurie sudaro sudėtinę elektrinės schemos dalį;
b)
įrenginių arba impregnuotųjų cheminių medžiagų, skirtų aplinkos sąlygų pokyčiams atpažinti arba į juos reaguoti.
2 straipsnis
Šiame sprendime vartojamų terminų apibrėžtys:
a)
tekstilės pluoštai - natūralūs pluoštai, sintetiniai pluoštai ir dirbtiniai celiuliozės pluoštai;
b)
natūralūs pluoštai - medvilnės ir kiti natūralūs celiuliozės sėkliniai pluoštai, linų ir kiti karnienos pluoštai, vilnos ir kiti keratino pluoštai;
c)
sintetiniai pluoštai - akrilas, elastanas, poliamidas, poliesteris ir polipropilenas;
d)
dirbtiniai celiuliozės pluoštai - lajocelis, modalas ir viskozė.
3 straipsnis
Apskaičiuojant procentinę tekstilės pluoštų dalį tekstilės drabužiuose ir prieduose bei interjero tekstilės gaminiuose nereikia atsižvelgti į užpildus, pamušalus, kamšalus, membranas ir dangas, pagamintus iš pluoštų, patenkančių į šio sprendimo taikymo sritį.
4 straipsnis
Ne tekstilės pluoštų užpildai turi atitikti priedo 10 kriterijaus apraše nurodytus pagalbinėms medžiagoms, paviršinio aktyvumo medžiagoms, biocidams ir formaldehidui taikomus apribojimus.
5 straipsnis
Į šio sprendimo 1 straipsnyje apibrėžtos gaminių grupės „tekstilės gaminiai“ taikymo sritį patenkantiems gaminiams taikomi ES ekologinio ženklo suteikimo pagal Reglamentą (EB) Nr. 66/2010 kriterijai, taip pat priede nustatyti susiję vertinimo ir patikros reikalavimai.
6 straipsnis
Priede nustatyti kriterijai ir susiję vertinimo reikalavimai galioja ketverius metus nuo šio sprendimo priėmimo dienos.
7 straipsnis
Administravimo tikslais gaminių grupei „tekstilės gaminiai“ priskiriamas kodas „016“.
8 straipsnis
Sprendimas 2009/567/EB panaikinamas.
9 straipsnis
1. Per du mėnesius nuo šio sprendimo priėmimo dienos pateiktos paraiškos dėl ES ekologinio ženklo suteikimo gaminių grupei „tekstilės gaminiai“ priskiriamiems gaminiams gali būti parengtos remiantis Sprendime 2009/567/EB arba šiame sprendime nustatytais kriterijais. Paraiškos vertinamos pagal kriterijus, kuriais remiantis jos parengtos.
2. Pagal Sprendime 2009/567/EB nustatytus kriterijus suteiktos ES ekologinio ženklo licencijos gali būti naudojamos 12 mėnesių nuo šio sprendimo priėmimo datos.
10 straipsnis
Šis sprendimas skirtas valstybėms narėms.
Priimta Briuselyje 2014 m. birželio 5 d.

Labels: 3
7
1
20